मोड़क स्टेशन में पटवार घर का लोकार्पण हो गया पर पटवारी नहीं लगाया
राज्यसरकार द्वारा कस्बे में पटवार घर तो बना दिया गया, लेकिन स्थाई पटवारी की नियुक्ति नहीं की गई। ऐसे में क्षेत्र के लोगों को परेशान होना पड़ रहा है। दस्तावेज तैयार करवाने के लिए लोगों को मोड़क गांव जाना पड़ता है। मोड़क गांव से काम देख रहे पटवारी अनिल कुमार के पास मोड़क स्टेशन, मोड़क गांव, देवली कलां, खेड़ारुद्धा और गुण्दी ग्राम पंचायत क्षेत्र की जिम्मेदारी है।
अटल सेवा केंद्र में जून में पटवार घर का लोकार्पण हुआ था। कोई काम करवाना हो, तो दो किलोमीटर दूर मोड़क गांव जाना पड़ता है।
पेंशनफार्म भरने में भी रही है समस्याएं
मोड़कस्टेशन कस्बे की आबादी 10 हजार से ज्यादा है। महिला शकुंतला बाई ने बताया कि उनको पेंशन फार्म भरने के लिए पटवारी के साइन की जरूरत पड़ रही है। रोजाना मोड़क गांव जा रही हूं, पटवारी पटवार घर पर नहीं मिल रहे। इस कारण उसकी मजदूरी भी मारी जा रही है। उप सरपंच दसरथ मीणा ने कहा कि मोड़क की पुरानी पंचायत में दो पटवारी बैठते हैं, लेकिन दोनों को मोड़क स्टेशन का चार्ज नहीं दे रखा है।
मोड़कस्टेशन पर पटवारी लगाने की मांग करेंगे
सरपंचने कहा कि तहसीलदार को पत्र लिखकर मोड़क स्टेशन पर पटवारी लगाने की मांग की जाएगी। जब तक पटवारी नहीं आता, तब तक मोड़क पुरानी पंचायत में बैठने वाले पटवारी को चार्ज देने की भी मांग की जाएगी। वहीं दूसरी ओर सहरावदा, हीरियाखेड़ी और खीमच पंचायत के पटवारी मोड़क स्टेशन पुरानी पंचायत में बैठकर सेवा दे रहे हैं। यदि इन पटवारियों को मोड़क स्टेशन का चार्ज सौंप दिया जाए, तो कस्बे वालों को काफी राहत मिल जाएगी। अभी कस्बे का चार्ज जिस पटवारी के पास है, उसके पास चार और पंचायतों का भी चार्ज है। सरपंच ममता मेवाड़ा ने बताया कि पटवार घर में स्थाई पटवारी लगवाने के लिए वे विधायक से बात करेंगी। कस्बे के लोगों को पटवारी नहीं होने से हो रही परेशानी से अवगत करवाएंगी। पुरानी पंचायत में बैठने वाले पटवारियों को कस्बे का चार्ज देने के लिए तहसीलदार से बात की जाएगी।
कस्बेके लिए कोई स्थाई पटवारी नहीं
नायबतहसीलदार मोइनुद्दीन ने बताया कि कस्बे के लिए कोई भी स्थाई पटवारी नहीं है। पहले वाला पटवारी छुट्टी पर है। ऐसे में दूसरी जगह के पटवारी को मोड़क स्टेशन का चार्ज दे रखा है। पटवारी की काफी पोस्ट खाली हैं, जिसके कारण एक पटवारी को चार या पांच पंचायतों का कार्य देखना पड़ता है। बारी-बारी दिनों से सभी जगह पटवारी को बैठने के आदेश दे रखे हैं। मोड़क स्टेशन का चार्ज वहां बैठ रहे पटवारियों को देने के लिए उच्च अधिकारियों को अवगत करवाया जाएगा। नए पटवारी को आने में थोड़ा समय लगेगा। जल्द ही कोई समाधान कस्बे के लोगों को दिया जाएगा। मोड़क स्टेशन के पटवारी के पास फिलहाल पांच पंचायतों का चार्ज दिया हुआ है, जिसके कारण लोगों को समस्या हो रही है।
मोड़क स्टेशन. कस्बे का पटवार घर।
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva awa_Deva